# Priručnik za Lokalizuj

Nikolaj
Šaforostov

    shaforostoff@kde.ru

Časlav
Ilić

    caslav.ilic@gmx.net

prevod
2007-2009
Nikolaj Šaforostov
&FDLNotice;
2009-05-09
1.0

Lokalizuj je sistem za prevođenje pomoću računara (CAT), usredsređen na produktivnost i potvrdu kvaliteta. Poseduje uobičajene komponente CAT alatki — prevodilačku memoriju, pojmovnik — kao i jedinstvenu sposobnost stapanja (sinhronizacije) prevoda. Namenjen je pre svega prevođenju softvera, ali uklapa i spoljašnje pretvaračke alatke za slobodnjačko prevođenje kancelarijskih dokumenata.

Lokalizuj
lokalizacija
l10n
internacionalizacija
i18n
prevođenje
globalizacija
g11n
XLIFF
Gettext
ODF
KBabel

## Uvod

Kada pokrenete Lokalizuj po prvi put, videćete prazan jezičak Pregled projekta — radni tok u Lokalizuju zahteva da napravite ili otvorite projekat.

Ako radite za svoj račun, verovatno ste namerili da prevedete ODF fajl. Tada izaberite Projekat Stvori novi projekat. Čarobnjak će vam zatražiti izvorni dokument, pretvoriti ga u Lokalizujev unutrašnji format, XLIFF, i stvoriti projekat za njega. Pošto završite s prevođenjem, izaberite Alatke Stopi u ODF da uklopite prevod u kopiju izvornog dokumenta.

Ako prevodite za KDE, onda ćete ili već imati projektni fajl Lokalizuja u fascikli svog jezika (obično po imenu `index.lokalize`), ili možete izabrati Projekat Stvori novi projekat da čarobnjak preuzme fajlove prevoda na vašem jeziku i automatski stvori projekat.

Fajlovi prevoda otvaraju se pod zasebnim jezičcima, sa dva velika višeredna unosa i nekoliko alatnih prikaza. Ti se prikazi mogu naslagati (slično jezičcima), izdvojiti, ili sakriti. Fajlove prevoda čini mnoštvo parova izvorni-ciljni jezik, zvanih jedinice. Jedna jedinica obično odgovara jednoj niski korisničkog sučelja, ili jednom pasusu dokumentacije. Prvi višeredni unos prikazuje izvorni deo jedinice; drugi unos sadrži prevod, koji se može uređivati. Kroz jedinice se možete kretati putem prikaza Jedinice prevoda, ili tasterima PageDown i PageUp.

Preporučljivo je da se umesto upotrebe menija i traka alatki naviknete na prečice s tastature, jer ćete tako biti produktivniji. Na primer, pomoću Ctrl L fokusirate polje Brza pretraga..., radi filtriranja spiska jedinica u prikazu Jedinice prevoda. Pošto unesete filter, pritiskanjem PageDown možete se kretati kroz filtrirani spisak.

Jedinica može biti prevedena ili neprevedena. Prevedena jedinice može biti spremna ili nespremna (što se ponekad zove i mutna). Ako jedinica nije spremna, prevod joj se ispisuje se kurzivom. Lokalizuj omogućava lako skakanje kroz jedinice u fajlu prema stanju njihovog prevoda; potražite prečice u meniju Idi. Pri skakanju, neprevedene jedinice se uzimaju kao nespremne. Takođe se možete poslužiti mogućnošću filtriranja u alatnom prikazu Jedinice prevoda: pritiskom PageDown zapravo skačete na sledeću jedinicu na filtriranom i uređenom spisku u tom prikazu.

Ako radite sa fajlovima prevoda u formatu XLIFF (obavezno ako prevodite ODF), dostupna su i proširena stanja (nova, čeka pregled, odobrena, itd.), koja možete birati iz padajućeg menija dugmeta Odobrena na traci alatki. Svrstavanje stanja u spremno ili nespremno zavisi od trenutne faze radnog toka (prevod, pregled, odobrenje). Podrazumevana faza zavisi od vaše uloge u projektu, zadatoj u postavkama projekta. Svaka jedinica obično sadrži podatak o fazi u kojoj je izmenjena poslednji put, a za svaku fazu se u fajl beleži njen vlasnik.

## Projekti

Projekti su jedna od glavnih zamisli u Lokalizuju. Projekat čini fajl sa putanjama k fasciklama s prevodima, šablonima, i pomoćnim fajlovima: pojmovniku, automatizujućim skriptama, prevodilačkim memorijama. Kad god Lokalizuj otvori fajl a da projekat nije prethodno učitan, potražiće projektni fajl u roditeljskim fasciklama (do četiri nivoa iznad). Ako pokrećete Lokalizuj iz komandne linije, projektni fajl možete navesti opcijom `--project`.

Za svaki projekat birate svoju ulogu u njemu (prevodilac, pregledač, odobravač), a koja utiče na fazu radnog toka koju Lokalizuj automatski preuzima za fajlove koje uređujete.

Prevodilačke memorije, za razliku od projektnih fajlova, pojmovnika i skripti, ne dele se među članovima tima. One se stvaraju i održavaju pod domaćom fasciklom korisnika, odnosno, prevodilačke memorije svih projekata skladištene su u istoj fascikli; tako se svaka može koristiti u svakom projektu.

### Jezičak Pregled projekta

Pod jezičkom Pregled projekta dato je stablo fajlova sa statistikom tekućeg projekta, poput procenta prevedenih jedinica i poslednjeg prevodioca. Odatle možete otvoriti fajl pod novim jezičkom u tekućem prozoru Lokalizuja.

## Pojmovnik

Nije li vam dodijalo upisivanje jednog te istog niza reči iznova i iznova, samo zato što bi vam više vremena oduzelo da pronađete prethodni prevod i kopirate-nalepite? Lokalizuj zato daje alatni prikaz pojmovnika, u kome samo uočite (čest) niz reči i umetnete ga pritiskom prečice.

Naravno, pojmovnik se prethodno mora ispuniti nizovima reči. Za to na raspolaganju stoji uređivač pojmovnika, kojim takođe možete neposredno pretraživati pojmovnik.

Prikaz pojmovnika u donjem desnom uglu izdaje unose iz pojmovnika prigodne za trenutnu jedinicu.
Prikaz pojmovnika u donjem desnom uglu izdaje unose iz pojmovnika prigodne za trenutnu jedinicu.

## Prevodilačka memorija

Prikaz Prevodilačka memorija (TM) omogućava prevlačenje u njega fascikle sa zbirkom fajlova prevoda (recimo, iz prozora Dolphina), počim će, za nekoliko minuta, automatski početi da daje predloge prevoda pri svakoj promeni jedinice. Za umetanje predloga u trenutnu jedinicu, koristite prečice Ctrl 1, Ctrl 2, i tako dalje, prema broju predloga.

Pritiskom F7 dobijate jezičak Prevodilačka memorija, za postavljanje slobodnih upita. Klik na rezultat pretrage otvara odgovarajući fajl na toj jedinici. Ako želite brzo da otvorite neki fajl (koji je već dodat TM‑u) u projektu, umesto pregledanja kroz Pregled projekta možete samo upisati njegovo ime u polje Maska fajla:, zaključno sa ‘*’.

Motor TM‑a indeksira sve jedinice, uključujući nespremne i neprevedene. Ovo u potpunosti odmenjuje mogućnost pretrage kroz fajlove, koja mora nanovo da prođe kroz sve fajlove u projektu za svaki naredni upit.

Lokalizuj s rezultatima pretrage prevodilačke memorije za trenutnu jedinicu.
Lokalizuj s rezultatima pretrage prevodilačke memorije za trenutnu jedinicu.

## Mogućnosti sinhronizacije prevoda

Sinhrorežim štedi puno vremena urednicima, u slučajevima kada dva ili više prevodilaca rade istovremeno na jednom fajlu, ili kada treba održavati prevode u nekoliko razvojnih grana softvera.

Lokalizuj omogućava brzo kretanje kroz jedinice koje se razlikuju, prikazujući razlike reč‑po‑reč. Tako, daje dva sinhroprikaza: Primarni sinhro i Sekundarni sinhro. Oni su istovetni, ali se prvi obično koristi za stapanje prevoda, a drugi za sinhronizaciju između dve grane softvera.

Pošto ste kopirali prevod iz pomoćnog fajla (sinhronizovali ga), sve potonje izmene te jedinice biće preslikane nazad u pomoćni fajl.

### Stapanje

Jedna od namena sinhrorežima je ispitivanje izmena koje su načinili prevodioci novajlije — kada se ne možete pouzdati u kvalitet učinjenog.

Otvorite prvobitni fajl, pa prevucite njegovu dopunjenu verziju u prikaz Primarni sinhro. Potom se kroz jedinice koje se razlikuju možete kretati prečicama Alt Dole i Alt Gore (možete postaviti i neke druge, kao i obično u KDE programima).

Lokalizuj pri stapanju izmena u prevodu
Lokalizuj pri stapanju izmena u prevodu

### Preslikavanje

Sinhrorežim se može koristiti i za istovremeno uređivanje prevoda u dve različite grane. U opcijama projekta, pod stavkom Fascikla grane: zadajte putanju korene granske fascikle, i Sekundarni sinhro će automatski otvarati fajlove iz te grane. Kako izmenite jedinicu u glavnoj grani, tako će se to odraziti na istu jedinicu u drugoj grani (naravno, ako je ima tamo).

Na primer, ako prevodite KDE možete dovući deblo u `/home/xx/hacking/kde/trunk/l10n-kde4/sr`, granu u `/home/xx/hacking/kde/branches/stable/l10n-kde4/sr`, i Lokalizujem napraviti projekat `/home/xx/hacking/kde/trunk/l10n-kde4/sr/projekat.lokalize` u kojem postavite `BranchDir=../../../branches/stable/l10n-kde4/sr`. Onda radite preko ovog projekta, predajući izmene u fasciklama i debla i grane.

### Alternativni prevodi

Svaka jedinica može imati nekoliko pridruženih alternativnih prevoda. Takvi prevodi se mogu pojaviti pri ažuriranju fajla, kada dođe do manje izmene izvorne niske — tada se stari prevod (i pripadajući mu stari izvor) premesti u spisak alternativnih, kako ne bi bio izgubljen.

Kod prevođenja softvera, fajlovi prevoda se obično pripremaju alatkama Gettexta. Kada se izvorni tekst izmeni, Gettextove alatke ažuriraju fajlove prevoda obeležavajući izmenjene jedinice kao mutne (ili nespremne u drugoj terminologiji). Takođe skladište prethodni izvorni tekst kako bi prevodioci mogli tačno uočiti učinjene izmene. Lokalizuj olakšava život prevodiocu time što ističe izmenjene delove izvornog teksta u prikazu Alternativni prevodi.

Lokalizuj ističe delove izvornog teksta izmenjene od poslednjeg pregleda prevoda
Lokalizuj ističe delove izvornog teksta izmenjene od poslednjeg pregleda prevoda

## Skriptovanje Lokalizuja

Lokalizuj se može proširiti skriptama na nekoliko interpretiranih jezika, poput Pythona i JavaScripta. Skripte se uklapaju u sučelje Lokalizuj obično kao radnje u meniju (kojima možete dodeliti prečicu sa tastature). Lokacija i ime stavke menija za skriptu definisani su u pratećem `.rc` fajlu. Pri svakom otvaranju projekta, Lokalizuj traži `.rc` fajlove u fascikli `FASPROJEKTA/lokalize-scripts` i dodaje ih u fajl keša po imenu `FASPROJEKTA/lokalize-scripts/scripts.rc` (zato ovaj fajl ne treba stavljati pod upravljanje verzijama kojim se prati projekat). `.rc` fajlovi takođe sadrže putanje skripti, relativno prema sopstvenoj fascikli ili sistemskoj fascikli skripti — obe se isprobavaju (zapravo, putanje treba da budu relativne ako želite da delite `.rc` fajl sa saradnicima na projektu). Na primer, možete zadati `../../scripts/lokalize/opensrc.py` da bi se skripta učitala iz globalne fascikle Lokalizujevih skripti (tj. koja nije posebna za vaš jezik).

Primeri `.rc` fajlova mogu se naći u instalacionoj fascikli Lokalizuja (obično `/usr/share/kde4/apps/lokalize/scripts/`) i u riznici KDE‑a. Ovde možete naći još primera skripti, uključujući i JavaScript `check-gui.js` koja se izvršava automatski pri svakom upisivanju fajla (postignuto posebnom opcijom u `.rc` fajlu). Ako ste upoznati s Pythonom ili JavaScriptom, kȏ̑d bi trebalo da je jasan sam po sebi.

Slede veze ka dokumentaciji API‑ja. Sve označeno sa `Q_SCRIPTABLE` može se koristiti u skriptama.

- dokumentacija objekta uređivača

- dokumentacija objekta Lokalizuja

- dokumentacija objekta projekta

## Zasluge i licenca

Lokalizuj

Autorsko pravo za program © 2007-2009, Nikolaj Šaforostov shaforostoff@kde.ru

Nešto kȏ̑da preuzeto iz KBabela, Lokalizujevog prethodnika.

Autorsko pravo za dokumentaciju © 2007-2009, Nikolaj Šaforostov shaforostoff@kde.ru

Autor:

- Nikolaj Šaforostov shaforostoff AT kde.ru

Više detalja potražite na domaćoj stranici Lokalizuja.

Preveo Časlav Ilić caslav.ilic@gmx.net.

&underFDL; &underGPL;

&documentation.index;